LEGISLATÍVNA RADA VLÁDY
   SLOVENSKEJ REPUBLIKY

                                                                     		Na rokovanie vlády SR
							          dňa 10. decembra 2003
							          K materiálu č. 10473/2003
								K bodu č. 

S T A N O V I S K O

k návrhu poslancov Národnej rady Slovenskej republiky Jirka Malchárka a Vlastimila Ondrejku na vydanie zákona, ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov(tlač 462)

I.

     Podľa § 70 ods. 2 zákona Národnej rady Slovenskej republiky č. 350/1996 Z.z. o rokovacom poriadku Národnej rady Slovenskej republiky v znení neskorších predpisov požiadal listom predseda Národnej rady Slovenskej republiky predsedu vlády Slovenskej republiky o zaujatie stanoviska vlády Slovenskej republiky k návrhu poslancov Národnej rady Slovenskej republiky Jirka Malchárka  a Vlastimila Ondrejku na vydanie zákona, ktorým sa mení       a dopĺňa zákon č. 513/1991 Zb. Obchodný zákonník v znení neskorších predpisov (tlač 462).
     Na rokovanie vlády predmetný návrh zákona predkladá podpredseda vlády a minister spravodlivosti Slovenskej republiky Daniel Lipšic.

II.

Cieľom navrhovanej právnej úpravy je dosiahnutie väčšej právnej istoty a dôvery v pravdivosť a aktuálnosť zápisov v obchodnom registri. Navrhovatelia týmto návrhom zákona reagujú na zmeny, ktoré nastali prijatím zákona o obchodnom registri a o zmene a doplnení niektorých zákonov. Prijatím tohto zákona sa podstatným spôsobom mení koncepcia obchodného registra v Slovenskej republike. Jednou z hlavných zmien je aj zmena postupu registrového súdu v prípade registrácie údajov. Registrové súdy preskúmajú návrhy na zápis, zmenu zápisu alebo výmaz údajov zásadne z formálneho hľadiska. Preventívna materiálna kontrola zapisovaných údajov je zúžená          na prípady zápisu skutočností osobitného charakteru.

III.

     Legislatívna rada vlády Slovenskej republiky prerokovala návrh zákona       na svojom zasadnutí 3. decembra 2003 a odporučila vláde s návrhom nesúhlasiť z dôvodov uvedených v priloženom stanovisku.
     Ministerstvo spravodlivosti SR ako predkladateľ návrhu na rokovanie vlády SR vyslovilo nesúhlas s predloženým návrhom a uplatnilo k nemu niekoľko zásadných pripomienok.

IV.

Návrh

S T A N O V I S K O
vlády Slovenskej republiky

k návrhu poslancov Národnej rady Slovenskej republiky Jirka Malchárka a Vlastimila Ondrejku na vydanie zákona, ktorým sa mení a dopĺňa zákon č. 513/01991 Zb. Obchodný zákonník v znení neskorších predpisov (tlač 462)

      Vláda Slovenskej republiky po prerokovaní predmetného návrhu zaujala k nemu nesúhlasné stanovisko, a to z týchto dôvodov:
     
    K zmenám a doplneniam Obchodného zákonníka pokiaľ ide o rozširovanie povinnosti vyhotovovať notárske zápisnice o právnom úkone by malo dôjsť v rámci komplexnejšej novely Obchodného zákonníka, ktorá sa pripravuje         na predloženie v prvej polovici roka 2004.  Nadväzne na to bude potrebné vykonať aj zmeny vo vyhláške MS SR č. 31/1993 Z. z. o odmenách a náhradách notárov v zmení neskorších predpisov, a to vo vzťahu k výškam poplatkov za spísanie notárskych zápisníc o relevantných právnych úkonoch, ktoré sa v súčasnosti odvodzujú od ceny predmetu úkonu. 
     Okrem toho samotná notárska zápisnica môže len potvrdiť určitú skutočnosť uvedenú v osvedčovanej listine (v tomto prípade v rozhodnutí valného zhromaždenia spoločnosti s ručením obmedzeným a akciovej spoločnosti), avšak nezabezpečí jej súlad s právnym poriadkom.
       Nový zákon o obchodnom registri bol schválený nedávno s účinnosťou                        od 1. januára 2004. Preto nemožno považovať za  správne už teraz vstupovať         do tohto právneho predpisu. Je potrebné vytvoriť určitý časový priestor,            aby zákon mohol začať fungovať v praxi. Právna úprava v zákone o obchodnom registri je dostatočná, rovnako aj základná kontrola, ktorú vyžaduje EÚ je týmto zákonom zabezpečená. 
	
     Okrem toho obsahuje návrh legislatívnotechnické nedostatky:
Napr. :
-	názov zákona je potrebné označiť ako „Návrh“,

-	v čl. I bod 1 v § 127 druhú vetu je potrebné preformulovať tak, že notársku zápisnicu netreba vyhotovovať, ak ide o rozhodnutie o odmeňovaní konateľov podľa písmena f) a o rozhodnutie o odmeňovaní členov dozornej rady podľa písmena g),

-	v čl. II  je potrebné uviesť konkrétny termín nadobudnutia účinnosti tohto zákona.

Bratislava 5. decembra 2003
Vypracovala: E. Eškutová

Schválil: Štefan  G R M A N
                generálny riaditeľ
           sekcie vládnej legislatívy                                                                    

	Daniel   L I P Š I C
                                                                                   podpredseda vlády  
                                                                           a minister spravodlivosti SR